SCBจ่ายเงินปันผลระหว่างกาล1บ./หุ้น
ไทยพาณิชย์ประกาศจ่ายเงินปันผลระหว่างกาลในอัตราหุ้นละ1บาทสะท้อนความเชื่อมั่นการทำกำไรปี53ฐานเงินกองทุนที่แข็งแกร่ง
23 ส.ค. 2553

ไทยพาณิชย์ประกาศจ่ายเงินปันผลระหว่างกาลในอัตราหุ้นละ1บาทสะท้อนความเชื่อมั่นการทำกำไรปี53ฐานเงินกองทุนที่แข็งแกร่ง
ดร.วิชิต สุรพงษ์ชัย ประธานกรรมการบริหาร กล่าวถึงการจ่ายเงินปันผลระหว่างกาลว่า “ในช่วงหลายปีที่ผ่านมา ธนาคารไทยพาณิชย์ได้พิสูจน์ให้เห็นถึงความสามารถในการสร้างผลกำไรจากเครือข่ายธุรกิจของธนาคาร ซึ่งอยู่ในระดับแนวหน้าของ ภาคธุรกิจธนาคารอย่างต่อเนื่องมาโดยตลอด การกลับมาจ่ายเงินปันผลระหว่างกาลในครั้งนี้สะท้อนให้เห็นถึงความสามารถในการทำกำไรที่แข็งแกร่งดังกล่าว และระดับเงินกองทุนที่มั่นคงของธนาคาร” ประธานกรรมการบริหารกล่าวเสริมอีกว่า “ธนาคารจะยังคง มุ่งมั่นในการมอบผลตอบแทนที่เหมาะสมที่สุดให้กับผู้ถือหุ้นของธนาคารทั้งในรูปของการเพิ่มขึ้นของมูลค่าเงินลงทุนและในรูปของเงินปันผล”
ธนาคารไทยพาณิชย์จะจ่ายเงินปันผลระหว่างกาลในอัตราหุ้นละ 1 บาท ซึ่งคิดเป็นร้อยละ 28.4 ของผลกำไรสุทธิครึ่งปีแรกของปี 2553 โดยธนาคารจะกำหนดรายชื่อผู้ถือหุ้นที่มีสิทธิรับเงินปันผลในวันที่ 6 กันยายน 2553 และปิดสมุดทะเบียนพักการโอนหุ้นในวันที่ 7 กันยายน 2553 โดยกำหนดจ่ายเงินปันผลระหว่างกาลในวันที่ 16 กันยายน 2553
หลังจากการจ่ายเงินปันผลระหว่างกาลดังกล่าว เงินกองทุนของธนาคารซึ่งปัจจุบันอยู่ในระดับที่สูงอยู่แล้วจะยังเพิ่มขึ้นอีก เนื่องจากธนาคารจะจัดสรรกำไรสุทธิงวดครึ่งปีแรกของปี 2553 ในส่วนที่เหลือหลังจากการจ่ายเงินปันผลเข้าสมทบกับเงินกองทุน ที่มีอยู่ ซึ่งจะส่งผลให้อัตราส่วนของเงินกองทุนรวมเพิ่มขึ้นจากร้อยละ 16.16 เป็นร้อยละ 17.06 และจะส่งผลให้อัตราเงินกองทุน ชั้นที่ 1 เพิ่มขึ้นจากร้อยละ 12.03 เป็นร้อยละ 12.93
นางกรรณิกา ชลิตอาภรณ์ กรรมการผู้จัดการใหญ่ ให้ความเห็นว่า “หลังจากวิกฤตการณ์ทางเศรษฐกิจที่เกิดขึ้นในปี 2540 ธนาคารไทยพาณิชย์เป็นสถาบันการเงินในประเทศแห่งแรกที่เริ่มกลับมาจ่ายเงินปันผลในปี 2546 โดยทางธนาคารมีความมุ่งมั่นที่จะรักษาระดับอัตราการจ่ายเงินปันผลให้อยู่ในระดับที่เป็นที่น่าพอใจต่อนักลงทุน ปัจจุบัน ธนาคารไทยพาณิชย์มีมูลค่าตลาดรวม (Market Capitalization) ที่สูงที่สุดในกลุ่มสถาบันการเงินในประเทศ ทางธนาคารตั้งใจที่จะรักษาระดับผลตอบแทนที่สูงเช่นนี้ให้กับผู้ถือหุ้น ซึ่งเป็นองค์ประกอบสำคัญของวิสัยทัศน์ของธนาคารที่จะเป็น ธนาคารที่ผู้ถือหุ้น ลูกค้า พนักงาน และสังคมเลือก”